जीवन के हर पहलू में सुरक्षा सबसे पहले है
चं द्रयान-3 को डिजाइन करते हुए हर उस पहलू को दिमाग में रखा गया, जिसमें आगे चलकर गलती हो सकती है, इस सोमवार को इसरो के चेयरमैन एस. सोमनाथ ने यह कहते हुए इसे पहले के मिशन की तुलना में ‘सफलता आधारित अप्रोच’ के बजायN. Raghuraman's column - Safety comes first in every aspect of life
चंद्रयान-3 को डिजाइन करते हुए हर उस पहलू को दिमाग में रखा गया, जिसमें आगे चलकर गलती हो सकती है, इस सोमवार को इसरो के चेयरमैन एस. सोमनाथ ने यह कहते हुए इसे पहले के मिशन की तुलना में ‘सफलता आधारित अप्रोच’ के बजाय ‘विफलता आधारित डिजाइन’ बताया। इस नए तरीके में इसरो के अधिकारियों ने उन सभी परिस्थितियों का आकलन किया है, जो कि बिगड़ सकती हैं और इसकी तैयारियों की कोशिश की है। 
दूसरी ओर चीन के अधिकांश युवा, कॉर्पोरेट्स में नौकरी से निकाले जाने की लहर और बढ़ती बेरोजगारी दर के चलते शादी से मना कर रहे हैं। नौकरी की अनिश्चितता, परिवार बसाने का आशावादी नजरिया धीरे-धीरे खत्म कर रही है। शादी के पंजीयन आंकड़े समाज विज्ञानियों को चौंका रहे हैं।
पिछले साल 68 लाख दंपतियों ने शादी पंजीकृत कराई, यह 1986 के बाद से सबसे कम है, जो कि 2013 में 1.35 करोड़ थी। लगातार नौ सालों से शादियों में गिरावट आ रही है। आर्थिक अस्थिरता इसका मुख्य कारण बताया जा रहा है, जिसके कारण चीन में ज्यादा से ज्यादा युवा नया जीवन शुरू करने से डर रहे हैं। 
जब बुद्धिमान वैज्ञानिक और समझदार युवा आगे घट सकने वाली अप्रत्याशित चीजों की तैयारी कर रहे हैं, तो आपको नहीं लगता कि हम आम लोगों को कम से कम बारिश में बुनियादी सावधानी रखना चाहिए? मैं हमेशा सोचता हूं कि आसपास भीषण हादसे सुनने के बाद भी हम तैयारी क्यों नहीं करते? उत्तर भारत में भीषण होते मानसून के मद्देनजर ये और भी जरूरी हो जाता है, जिसमें सोमवार तक 72 की मौत हो गई, कई राज्यों में नदियां उफान पर हैं और भूस्खलन हुआ है।
पहाड़ों के डरावने वीडियोज़ वायरल हो रहे हैं, जहां इमारतें-पुल तबाह हो रहे हैं, कारें पानी में बह रही हैं, रौद्र रूप दिखाता मानसून हाईवे निगल रहा है और पर्यटकों को न आने की सलाह दी गई है। फिर भी लोग सोशल मीडिया पर कुछ जोखिम भरी तस्वीरें इस तरह पोस्ट कर रहे हैं, जैसे उन्होंने इंद्र देवता को वश में कर लिया हो।
मुझे यह डरावना अहसास इस सोमवार को हुआ, जब एक निजी कंपनी के टेक्नीशियन मुकेश सोनार (35) के बारे में पढ़ा, जिसने रविवार को बांद्रा बैंडस्टेंड (मुंबई) के पास अरब सागर की बड़ी-सी लहर में अपनी पत्नी ज्योति (32) को खो दिया। ये जोड़ा समुद्र के पास एक चट्‌टान पर बैठा था, ताकि बच्चे पीछे समुद्र की खूबसूरती के साथ उनकी तस्वीरें खींचें।
जब शुरुआती तीन लहरें पीछे से टकराईं, तो वे दोनों एक-दूसरे का हाथ थामे लहरों के साथ तस्वीरें खिंचा रहे थे। लेकिन चौथी लहर बड़ी और विकराल थी। ये पीछे से टकराई, मुकेश ने संतुलन खो दिया और दोनों फिसल गए। हालांकि मुकेश ने मजबूती से पकड़ रखा था, पर ज्योति फिसल गई और आंखों के सामने ही परिवार से दूर समुद्र में समा गई।
बच्चे मदद के लिए चिल्लाए, लेकिन मदद आती, तब तक बहुत देर हो चुकी थी। ज्योति का शव देर रात फायर ब्रिगेड ने बरामद कर लिया। चंद घंटों में ही पांच सदस्यों के इस परिवार की खुशियां हमेशा के लिए छिन गईं। अब तस्वीर तो है, पर ज्योति नहीं है।
दुखद रूप से ये तीन बच्चों की मां की आखिरी तस्वीर साबित हुई। उत्तर के पर्वतीय इलाकों, पश्चिम के उफनते जल स्रोतों और पूर्व में मूसलाधार बरसते इलाकों की यात्रा अगस्त तक टाल दें, क्योंकि जहां-जहां भारी भूस्खलन हुआ है, वहां मरम्मत कार्य में कुछ वक्त लगेगा। 
फंडा यह है कि जीवन के हर पहलू में सुरक्षा सबसे पहले आती है और इसे किसी भी सोशल मीडिया लाइक के लिए दांव पर नहीं लगाया जा सकता, वो भी कुछ अनजाने चेहरों के लिए!